b'\n_START_ARTICLE_\nKo\xc5\xbena tuberkuloza\n_START_SECTION_\nAnergi\xc4\x8dne oblike tuberkuloze\n_START_PARAGRAPH_\nAnergi\xc4\x8dne oblike so med najredkej\xc5\xa1imi oblikami ko\xc5\xbene tuberkuloze. Pojavljajo se pri ljudeh z oslabljenim imunskim sistemom in pri ljudeh, ki \xc5\xa1e niso bili oku\xc5\xbeeni z bakterijami tuberkuloze. Tuberkulinski test je negativen. Mikroskopski pregled poka\xc5\xbee povzro\xc4\x8ditelja. Bolezen je lahko akutna ali kroni\xc4\x8dna, prognoza pa je slaba.\n_START_SECTION_\nPrimarna ko\xc5\xbena tuberkuloza\n_START_PARAGRAPH_\nPovzro\xc4\x8da jo predvsem \xc4\x8dlove\xc5\xa1ki tip mikobakterij. Prena\xc5\xa1a se neposredno z oku\xc5\xbeenega \xc4\x8dloveka ali posredno prek oku\xc5\xbeenih predmetov. Oku\xc5\xbebe na sluznici lahko nastanejo tudi z u\xc5\xbeivanjem oku\xc5\xbeenega mleka obolelih krav. V Evropi je ta oblika izredno redka._NEWLINE_Na mestu vstopa bakterije v ko\xc5\xbeo nastane po 3-4 tednih mehka modrikasta izboklina (papula), ki v nekaj dnevih razpade. Nastane zna\xc4\x8dilna razjeda z izpodjedenimi robovi, ki zlahka zakrvavijo na dotik. Po zaceljenju te spremembe ostane na ko\xc5\xbei brazgotina. Kak\xc5\xa1en teden po pojavu ko\xc5\xbene spremembe se pojavi tudi vnetje regionalnih bezgavk (limfadenitis). Vnete bezgavke in ko\xc5\xbeno spremembo skupaj imenujemo primarni tuberkulozni kompleks. Bolnik lahko ima poleg omenjenih sprememb \xc5\xa1e rahlo povi\xc5\xa1ano telesno temperaturo in glavobol ter se lahko po\xc4\x8duti utrujeno.\n_START_SECTION_\nMiliarna tuberkuloza ko\xc5\xbee in sluznic z razjedami\n_START_PARAGRAPH_\nTa oblika tuberkuloze je sekundarna oblika, kar pomeni, da je bila oku\xc5\xbeba prisotna pri osebi \xc5\xbee prej in se je v ko\xc5\xbeo raz\xc5\xa1irila z nekega drugega mesta v telesu. Pojavi se pri osebah z oslabljenim imunskim sistemom zaradi dolgotrajne bolezni (tuberkuloze) notranjih organov. Mikobakterije se izlo\xc4\x8dajo z urinom, iztrebki in sputumom (izpljunek vsebine iz plju\xc4\x8d), zato se pojavljajo ob naravnih odprtinah (usta, se\xc4\x8dnica, zadnjik). Ka\xc5\xbee se kot ve\xc4\x8dje \xc5\xa1tevilo nekaj mm velikih mehkih in bole\xc4\x8dih razjed.\n_START_SECTION_\nRazsejana (diseminirana) miliarna tuberkuloza ko\xc5\xbee\n_START_PARAGRAPH_\nTa oblika se pojavi kot nezna\xc4\x8dilni krvavkasti izpu\xc5\xa1\xc4\x8daji po telesu.\n_START_SECTION_\nAlergijsko-preob\xc4\x8dutljiovstne oblike ko\xc5\xbene tuberkuloze\n_START_PARAGRAPH_\nAlergijsko-preob\xc4\x8dutljivostne oblike so razmeroma pogoste ko\xc5\xbene tuberkuloze. Pojavijo se pri ljudeh, ki so \xc5\xbee preboleli primarno tuberkulozno oku\xc5\xbebo, nastanejo pa ve\xc4\x8dinoma zaradi \xc5\xa1irjenja bakterij iz mest (\xc5\xbeari\xc5\xa1\xc4\x8d) v telesu, kjer so bakterije \xc5\xa1e vedno \xc5\xbeive. Tuberkulinski test je pozitiven, mikroskopski pregled ka\xc5\xbee zna\xc4\x8dilne spremembe (tuberkuloidni granulom), vendar je v tkivu videti le manj\xc5\xa1e \xc5\xa1tevilo povzro\xc4\x8diteljev. Bolezen je kroni\xc4\x8dna, prognoza pa je razmeroma dobra.\n_START_SECTION_\nLupozna ko\xc5\xbena tuberkuloza\n_START_PARAGRAPH_\nLupozna tuberkuoza je sorazmeroma pogosta oblika ko\xc5\xbene tuberkuloze in nastane ve\xc4\x8dinoma po zunanji poti, se pravi z oku\xc5\xbebo od drugega bolnika. Najprej se pojavi rde\xc4\x8de-rjava lisa, ki se spremeni v bunko (papulo) s premerom nekaj mm. Tej spremembi se re\xc4\x8de lupom in raste izjemno po\xc4\x8dasi (ve\xc4\x8d mesecev). Kasneje se pojavijo \xc5\xa1e proliferativne (proliferacija je rast ali razmno\xc5\xbeevanje nekih struktur) spremembe in nagnjenost k razpadanju. Bolnik najprej nima subjektivnih te\xc5\xbeav, ko pa pride do razpada tkiva, se pojavi bole\xc4\x8dina. Ko se spremembe zacelijo, ostane na njihovem mestu brazgotina, v kateri pa lahko nastanejo novi lupomi. Bolezen je kroni\xc4\x8dna, v dolgotrajnih razjedah pa nastanejo plo\xc5\xa1\xc4\x8datoceli\xc4\x8dni karcinomi (vrsta ko\xc5\xbenega raka).\n_START_SECTION_\nSkrofuloderma - tuberkuloza z uteko\xc4\x8dinjenjem ko\xc5\xbee in podko\xc5\xbeja\n_START_PARAGRAPH_\nSkrofuloderma je kroni\xc4\x8dna vrsta ko\xc5\xbene tuberkuloze, pri kateri se oku\xc5\xbeba \xc5\xa1iri iz globljih tkiv, kot so bezgavke, sklepi in kosti. Najprej se pojavi nebole\xc4\x8da rde\xc4\x8de modra zatrdlina, ki se v naslednjih tednih ali mesecih zmeh\xc4\x8da in za\xc4\x8dne odmirati. Skozi odprtine, ki nastanejo na povr\xc5\xa1ini ko\xc5\xbee, se za\xc4\x8dne izcejati vodena (serozna) ali rahlo krvavkasta vsebina in ko\xc5\xa1\xc4\x8dki odmrlega tkiva. Odprtine po zaceljenju pustijo brazgotine. Bolezen traja ve\xc4\x8d let in se najpogosteje pojavlja na vratu, nad klju\xc4\x8dnico, v pazduhi ali dimljah.\n_START_SECTION_\nBradavi\xc4\x8dasta (verukozna) ko\xc5\xbena tuberkuloza\n_START_PARAGRAPH_\nTa oblika je redka in nastane z vnosom bakterij v ko\xc5\xbeo od zunaj, od oku\xc5\xbeenega \xc4\x8dloveka ali \xc5\xbeivali. Na mestu vdora bakterije, najpogosteje na rokah ali nogah, nastanejo bradavi\xc4\x8dasti (verukoidni) rjavkasti izrastki. Okolica teh sprememb je modrikasta. Po ve\xc4\x8d tednih razpadejo in se zacelijo z brazgotinami.\n_START_SECTION_\nTuberkuloidi\n_START_PARAGRAPH_\nTuberkuloidi so alergijsko-preob\xc4\x8dutljivostne spremembe na ko\xc5\xbei. Bakterije tuberkuloze v ko\xc5\xbeo pridejo s krvjo (hematogeno) in proti njim se spro\xc5\xbei imunski odziv. Nastanejo pri ljudeh z relativno dobro imunostjo. Ko\xc5\xbene spremembe so zna\xc4\x8dilno simetri\xc4\x8dne, tuberkulinski test je vedno mo\xc4\x8dno pozitiven, v spremembah pa se povzro\xc4\x8ditelja ne doka\xc5\xbee. Bolezen je kroni\xc4\x8dna, mo\xc5\xbena je spontana ozdravitev ali ponovitev.\n_START_SECTION_\nLihenoidni tuberkuloid\n_START_PARAGRAPH_\nLihenoidni tuberkuloid prizadene mlaj\xc5\xa1e ljudi in otroke. Po trupu se pojavijo simetri\xc4\x8dno razporejene bun\xc4\x8dice (folikularne papule), velike do nekaj mm in svetlo rumenkaste barve. Na povr\xc5\xa1ini se drobno lu\xc5\xa1\xc4\x8dijo. Ve\xc4\x8dinoma ne povzro\xc4\x8dajo te\xc5\xbeav in izginejo same od sebe.\n_START_SECTION_\nKo\xc5\xbena papulonekroti\xc4\x8dna tuberkuloza\n_START_PARAGRAPH_\nTa oblika prizadene mlaj\xc5\xa1e ljudi in se ka\xc5\xbee s pojavom \xc5\xa1tevilnih rde\xc4\x8dkasto-rjavih bun\xc4\x8dic (papul) v velikosti 2-5 mm. Spremembe se pojavljajo predvsem na iztezni strani rok in nog. Bun\xc4\x8dice na vrhu odmrejo (nekrotizirajo) in pokrov se spremeni v rjavkasto krasto. Spremembe po zaceljenju pustijo brazgotino.\n_START_SECTION_\nKo\xc5\xbena tuberkuloza z zatrdlino (induracijo)\n_START_PARAGRAPH_\nTa oblika spada med pogostej\xc5\xa1e tuberkuloide in prizadene ljudi v srednjih letih. Najprej se pojavijo modrikasto rde\xc4\x8dkaste globoke plo\xc5\xa1\xc4\x8date zatrdline na goleni. Spremembe se postopoma ve\xc4\x8dajo in spremenijo v nebole\xc4\x8de vozli\xc4\x8de (noduse) velikosti 3-7 cm. Ko\xc5\xbea nad spremembami odmre (nekrotizira) in vsebina se izprazni, sledi celjenje, ki pusti brazgotine. Bolezen traja ve\xc4\x8d let s ponovitvami (recidivi).\n_START_SECTION_\nZdravljenje\n_START_PARAGRAPH_\nLokalno lahko zdravimo samo za\xc4\x8detne in majhne spremembe ter sekundarne zaplete. Zdravimo kirur\xc5\xa1ko, tako da spremembe izre\xc5\xbeemo, ali pa z elektrokoagulacijo. Druga\xc4\x8de pa zdravimo ko\xc5\xbeno tuberkulozo enako kot tuberkulozo drugih organov. Celotno zdravljenje je dolgotrajno, traja 6 mesecev. Zdravi se z antituberkulotiki, to so vrsta antibiotikov, ki delujejo na Mycobacterium tuberculosis in druge mikobakterije. Prva dva meseca se zdravi z najmanj tremi antituberkulotiki (izoniazid, rifampicin, etambutol in pirazinamid), ostale 4 mesece pa z dvema (izoniazid in rifampicin). Zaradi dolgotrajnega zdravljenja in \xc5\xa1tevilnih stranskih u\xc4\x8dinkov zdravil, je potrebno bolnika in njegovo sodelovanje redno spremljati.'